送李堂病歸
作者：石介
朝代：宋

paragraphs: 春風汶水溫，曉日徂徠寒。
之子銜病歸，請予開一言。
予知去病術，爲子陳大端。
予嘗學聖人，試將道比論。
道病非一日，善醫惟孔韓。
賞罰絕于周，孔筆誅其姦。
春秋十二經，王道復全完。
佛老熾于唐，韓刀斷其根。
原道千餘言，生民復眠餐。
道病由有弊，邪僞容其間。
身病由有隙，風邪來相干。
子欲治斯道，絕弊道乃存。
子欲治子身，杜隙身乃安。
此理近古醫，吾言有本原。